সেমিফাইনালে ফ্রান্সের বিরুদ্ধেও ম্যাচের ফয়সালা যদি টাইব্রেকারে হয়, তিনি কী করবেন?
থোমাস মুলার জানিয়ে দিলেন, আগামী বৃহস্পতিবার তেমন কোনও পরিস্থিতি ফের তৈরি হলে তিনি আর শট নিতে যাবেন না! জার্মান তারকার মন্তব্য, ‘‘এই ইউরো কাপে আমি কোনও অবস্থাতেই আর টাইব্রেকারে শট নিতে যাব না। কোচকেও সেকথা জানিয়ে দিয়েছি। ইতালির বিরুদ্ধে গোল না করতে পারার ব্যর্থতা এখনও আমাকে তাড়া করে চলেছে। দ্বিতীয়বার সেই যন্ত্রণার শিকার হতে চাই না।’’
 ইতালির বিরুদ্ধে টাইব্রেকার নষ্ট করার পরেই ২৬ বছরের বায়ার্ন মিউনিখ স্ট্রাইকারের সমালোচনা করে জার্মান ফুটবলের কিংবদন্তি ফ্রানৎজ বেকেনবাউয়ার বলেছিলেন, ‘‘এতদিন জাতীয় দলের হয়ে খেলার পর মুলার যদি টাইব্রেকারে গোল না করতে পারে, সেটা জার্মান ফুটবলের পক্ষে অত্যন্ত লজ্জা এবং হতাশার।’’ সেই আক্রমণে তিনি যে আরও চাপে পড়ে গিয়েছেন, তা মেনে নিয়েছেন মুলার। বলেছেন, ‘‘টেকনিকে কিছু একটা সমস্যা অবশ্যই হচ্ছে। সেটা না কাটিয়ে ওঠা পর্যন্ত ঝুঁকি নিতে পারব না। তাতে দলেরই চরম ক্ষতি হবে।’’ যোগ করেছেন, ‘‘নিজেকে নিখুঁত না করা পর্যন্ত আমি ওই পথে হাঁটব না।’’
দু’টো ইউরো কাপ খেললেও এখনও গোল পাননি মুলার। সেই ব্যর্থতাও যে তাঁর খেলায় প্রভাব ফেলেছে, তা স্বীকার করেছেন জোয়াকিম লো’র দলের অন্যতম নির্ভরযোগ্য তারকা। তিনি বলেছেন, ‘‘গোল করার চেষ্টা যে করছি না, তেমন তো নয়। কিন্তু লক্ষ্যে পৌঁছতে পারছি না। সেটাও আমাকে মানসিকভাবে ক্লান্ত করে তুলেছে। চাইব সেমিফাইনালে যে কোনও মূল্যে গোল করে সেই সংকট থেকে বেরিয়ে আসতে।’’ তবে এও যোগ করেছেন, ‘‘আমি গোল না পেলেও ইউরো কাপে যদি জার্মানি চ্যাম্পিয়ন হতে পারে, সেটাই হবে সেরা প্রাপ্তি।’’